Document ID: 31996R2512

KOMISSION ASETUS (EY) N:o 2512/96,
annettu 23 päivänä joulukuuta 1996,
Puolan tasavallalle, Unkarin tasavallalle, T Osekin tasavallalle, Slovakialle, Bulgarialle ja Romanialle neuvoston asetuksessa (EY) N:o 3066/95 säädettyjen naudanlihan lisätariffikiintiöiden soveltamista koskevista yksityiskohtaisista säännöistä vuonna 1997
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyille maataloustuotteille yhteisön tariffikiintiöinä tehdyistä tietyistä myönnytyksistä ja tiettyjen Eurooppa-sopimuksissa määrättyjen maataloutta koskevien myönnytysten riippumattomasta mukauttamisesta siirtymäkauden aikana Uruguayn kierroksen monenvälisten kauppaneuvottelujen osana tehdyn maataloussopimuksen huomioon ottamiseksi 22 päivänä joulukuuta 1995 annetun neuvoston asetuksen (EY) N:o 3066/95 (1), sellaisena kuin se on viimeksi muutettuna asetuksella (EY) N:o 2490/96 (2), ja erityisesti sen 8 artiklan,
sekä katsoo, että
asetuksessa (EY) N:o 3066/95 säädetään naudanlihaa koskevien tariffikiintiöiden avaamisesta alennetuin tullein vuonna 1997; tämän vuoksi on syytä vahvistaa soveltamista koskevat yksityiskohtaiset säännöt kyseisten määrien osalta,
vuodelle 1997 vahvistettujen määrien tuonnin säännöllisyyden varmistamiseksi olisi aiheellista jakaa kyseiset määrät vuoden eri jaksoille,
olisi säädettävä mainitun järjestelmän hallinnoimisesta tuontitodistusten avulla; tätä varten olisi annettava erityisesti hakemusten esittämistä koskevat yksityiskohtaiset säännöt sekä säädettävä tiedoista, jotka on merkittävä todistushakemuksiin ja todistuksiin, poiketen tarvittaessa maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yhteisistä säännöistä 16 päivänä marraskuuta 1988 annetun komission asetuksen (ETY) N:o 3719/88 (3), sellaisena kuin se on viimeksi muutettuna asetuksella (EY) N:o 2402/96 (4), tietyistä säännöksistä sekä naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä ja asetuksen (ETY) N:o 2377/80 kumoamisesta 26 päivänä kesäkuuta 1995 annetusta komission asetuksesta (EY) N:o 1445/95 (5), sellaisena kuin se on viimeksi muutettuna asetuksella (EY) N:o 2051/96 (6); lisäksi olisi säädettävä, että todistukset annetaan harkinta-ajan jälkeen ja tarvittaessa yhteistä vähennysprosenttia noudattaen,
järjestelmän tehokkaan hallinnon varmistamiseksi tuontitodistuksia koskevan vakuuden määräksi olisi tässä järjestelmässä vahvistettava 12 ecua sadalta kilogrammalta; naudanliha-alan järjestelmään sisältyvän keinotteluvaaran vuoksi toimijoilta olisi edellytettävä tarkkojen edellytysten noudattamista mainittuun järjestelmään pääsemiseksi,
kokemusten perusteella tuojat eivät aina ilmoita tuontitodistuksia antaneille toimivaltaisille viranomaisille kyseisissä kiintiöissä tuodun naudanlihan määrää ja alkuperää; kyseiset tiedot ovat tärkeitä arvioitaessa tilannetta markkinoilla; näin ollen olisi otettava käyttöön kyseistä tiedonantoa koskeva vakuus, ja
naudanlihan hallintokomitea ei ole antanut lausuntoaan puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Asetuksessa (EY) N:o 3066/95 avattujen tariffikiintiöiden mukaisesti voidaan tuoda 1 päivästä tammikuuta 31 päivään joulukuuta 1997
a) seuraavat määrät CN-koodeihin 0201 ja 0202 kuuluvaa tuoretta, jäähdytettyä tai jäädytettyä naudanlihaa:
- 7 100 tonnia Puolasta peräisin olevaa lihaa,
- 7 150 tonnia Unkarista peräisin olevaa lihaa,
- 2 670 tonnia T Osekin tasavallasta peräisin olevaa lihaa,
- 1 330 tonnia Slovakiasta peräisin olevaa lihaa,
- 180 tonnia Bulgariasta peräisin olevaa lihaa,
- 1 350 tonnia Romaniasta peräisin olevaa lihaa, ja
b) 440 tonnia CN-koodiin 1602 50 31 tai 1602 50 39 kuuluvia Puolasta peräisin olevia jalostettuja tuotteita.
2. Arvotullia ja yhteisessä tullitariffissa vahvistettuja tuontitullin erityisiä määriä alennetaan 80 prosentilla 1 kohdan a alakohdassa tarkoitetun lihan osalta.
Edellä 1 kohdan b alakohdassa tarkoitettujen jalostettujen tuotteiden arvotulliksi vahvistetaan 13 prosenttia.
3. Edellä 1 kohdassa tarkoitetut määrät porrastetaan vuoden ajalle seuraavasti:
- 25 prosenttia jaksolle 1 päivästä tammikuuta 31 päivään maaliskuuta 1997;
- 25 prosenttia jaksolle 1 päivästä huhtikuuta 30 päivään kesäkuuta 1997;
- 25 prosenttia jaksolle 1 päivästä heinäkuuta 30 päivään syyskuuta 1997;
- 25 prosenttia jaksolle 1 päivästä lokakuuta 31 päivään joulukuuta 1997.
4. Jos vuoden 1997 kuluessa edellisessä kohdassa täsmennetyn ensimmäisen, toisen tai kolmannen jakson osalta esitettyjen tuontitodistushakemusten kohteena olevat määrät ovat saatavissa olevia määriä pienempiä, jäljellä olevat määrät lisätään seuraavalla jaksolla käytettävissä olevaan määrään.
2 artikla
1. Päästäkseen osalliseksi tuontijärjestelmistä:
a) tuontitodistuksen hakijan on oltava luonnollinen henkilö tai oikeushenkilö, joka hakemuksen esittämishetkellä pystyy kyseisen jäsenvaltion toimivaltaisia viranomaisia tyydyttävällä tavalla todistamaan harjoittaneensa viimeisten kahdentoista kuukauden aikana kaupallista toimintaa naudanliha-alalla kolmansien maiden kanssa; hakijan on oltava merkitty kansalliseen arvonlisäverovelvollisten luetteloon;
b) todistushakemus voidaan esittää ainoastaan siinä jäsenvaltiossa, jossa hakija on merkitty luetteloon;
c) todistushakemuksen on jokaisen 1 artiklan 1 kohdan a ja b alakohdassa tarkoitetun tuoteryhmän osalta koskettava vähintään 15 tonnin määrää tuotepainona ilmaistuna ylittämättä käytettävissä olevaa määrää;
d) todistushakemuksen ja todistuksen 8 kohdassa on oltava maininta alkuperämaasta; todistus velvoittaa tuontiin mainitusta maasta;
e) todistushakemuksen ja todistuksen 20 kohdassa on oltava ainakin yksi seuraavista maininnoista:
Reglamento (CE) n° 2512/96
Forordning (EF) nr. 2512/96
Verordnung (EG) Nr. 2512/96
Êáíïíéóìüò (ÅÊ) áñéè. 2512/96
Regulation (EC) No 2512/96
Règlement (CE) n° 2512/96
Regolamento (CE) n. 2512/96
Verordening (EG) nr. 2512/96
Regulamento (CE) nº 2512/96
Asetus (EY) N:o 2512/96
Förordning (EG) nr 2512/96.
2. Poiketen siitä, mitä asetuksen (EY) N:o 1445/95 5 artiklassa säädetään, todistushakemuksen ja todistuksen 16 kohdassa on mainittava yksi tai useampi niistä CN-koodeista, jotka viittaavat yhteen 1 artiklan a ja b alakohdassa tarkoitettuun tuoteryhmään.
3 artikla
1. Todistushakemukset on jätettävä:
- 2-10 päivänä tammikuuta 1997
- 1-10 päivänä huhtikuuta 1997
- 1-10 päivänä heinäkuuta 1997
- 1-10 päivänä lokakuuta 1997.
2. Hakijan esittäessä useamman kuin yhden 1 artiklan a ja b alakohdassa tarkoitettua tuoteryhmää koskevan hakemuksen mitään samaan ryhmään kuuluvaa tuotetta koskevaa hakemusta ei voida hyväksyä.
3. Jäsenvaltioiden on annettava komissiolle tiedoksi viimeistään viidentenä hakemusten jättökauden päättymistä seuraavana työpäivänä tehdyt hakemukset, jotka koskevat 1 artiklan 1 kohdassa tarkoitettuja määriä. Tiedonantoon on sisällyttävä luettelo hakijoista haetun määrän, CN-koodin ja niiden alkuperämaan mukaisesti jaoteltuna.
Kaikki tiedonannot, mukaan lukien "tyhjät ilmoitukset", on lähetettävä teleksillä tai telekopiona tämän asetuksen liitteessä annetun mallin mukaisesti, jos hakemuksia on tehty.
4. Komissio päättää, missä määrin todistushakemukset voidaan hyväksyä.
Jos määrät, joille todistuksia on haettu, ylittävät käytettävissä olevat määrät, komissio vahvistaa haettuja määriä koskevan yhdenmukaisen vähennysprosentin.
5. Todistukset on annettava niin pian kuin mahdollista, ellei komission hakemusten hyväksymispäätöksestä muuta johdu.
4 artikla
1. Asetuksen (ETY) N:o 3719/88 ja (EY) N:o 1445/95 säännöksiä sovelletaan, sanotun kuitenkaan rajoittamatta tämän asetuksen säännösten soveltamista.
2. Asetuksen (ETY) N:o 3719/88 8 artiklan 4 kohtaa ei sovelleta.
3. Tämän asetuksen mukaisesti annetut tuontitodistukset ovat voimassa 90 päivää niiden antopäivästä. Yksikään todistus ei kuitenkaan ole voimassa 31 päivän joulukuuta 1997 jälkeen.
4. Annetut todistukset ovat voimassa koko yhteisössä.
5 artikla
Tuotteisiin sovelletaan 1 artiklassa tarkoitettuja tulleja esitettäessä viejämaan antama EUR.1-tavaratodistus Eurooppa-sopimusten liitteenä olevan pöytäkirjan n:o 4 mukaisesti.
6 artikla
Tuojan on ilmoitettava tuontitodistuksen antaneelle toimivaltaiselle viranomaiselle tuotujen tuotteiden määrä ja alkuperä viimeistään kolmen viikon kuluttua tässä asetuksessa tarkoitettujen tuotteiden tuonnista. Kyseisen viranomaisen on toimitettava nämä tiedot komissiolle jokaisen kuukauden alussa.
7 artikla
1. Poiketen siitä, mitä asetuksen (EY) N:o 1445/95 4 artiklassa säädetään, tuojan on tuontitodistushakemuksen jättämisen yhteydessä annettava tuontitodistusta koskeva vakuus, joka on 12 ecua sadalta kilogrammalta tuotepainoa, ja tämän asetuksen 6 artiklassa tarkoitettua tiedonantoa koskeva vakuus, joka on 1 ecu sadalta kilogrammalta tuotepainoa.
2. Tiedonantoa koskeva vakuus vapautetaan, jos tiedonanto toimitetaan toimivaltaiselle viranomaiselle 8 artiklassa tarkoitetussa määräajassa kyseiseen tiedonantoon kuuluvien määrien osalta. Muussa tapauksessa vakuus pidätetään.
Päätös kyseisen vakuuden vapauttamisesta tehdään samanaikaisesti todistusvakuuden vapauttamista koskevan päätöksen kanssa.
8 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1997.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä joulukuuta 1996.

Labels: 3
15
17
18